Superbillig lån til 15 prosent
Uten sikkerhet. Sånn at jeg kan kjøpe akkurat det jeg drømmer om. Nå! «Spare, det er ikke helt meg, det» tyter det fra damen som pusser opp badet på TV. Her for leden fikk jeg følgende på mail: «Vi har akkurat nå, i samarbeid med BankNorwegian, muligheten for å gi deg et superbillig og sikkert lån på helt opp til 400000 kr!». Avsender av mailen var ikke BankNorwegian. Kanskje den ikke engang kjenner til dette eller ønsker slik markedsføring. La det ligge, det er ikke poenget her. Jeg følger linken og tygger litt på tilbudet BankNorwegian kan gi. Jeg må kjøpe bil i nær fremtid. Jeg kan trekke opp et rammelån eller øke lånet med pant i boligen. Da betaler jeg ned på 3-tallet. Eller jeg kan få billån fra DnB til 4,5 prosent nominelt, litt over 6 prosent effektivt. Lignende betingelser kan Nordea by på. Kan et forbrukslån være et alternativ? Nope. BankNorwegian tilbyr lån med fra-pris på nominelle 8,99 prosent. Og til-prisen er 21,24 prosent. Det er om lag på linje med andre aktører i dette markedet. Og gransker vi nettsiden grundig, skriver BankNorwegian under lånekalkulatoren med eksempler: Vår gjennomsnittsrente er for tiden 15 prosent nominelt. Forbrukslån og annen type kreditt uten sikkerhet er et lovlig produkt, bevares. Men er forbrukslån et nødvendig produkt? Jeg har nemlig svært vanskelig for å tenke meg situasjoner der forbrukerne bør velge dem for annet enn svært korte og små kreditter, for eksempel når du trekker kredittkortet av praktiske årsaker og får regningen etter 1 måned. Jeg blir litt trist av å tenke på at noen låner flere hundretusen kroner over år med godt over 10 prosent rente. Det er enten å tenne på penger, du kunne finansiert deg mye billigere på andre måter, eller det er et ekstremt dyrt forbruk som for mange ender i privatøkonomikaos. Låner du 350000 til nytt bad over 10 år, viser kalkulatoreksempelet til BankNorwegian at badet koster 682000 ink. renter. Også i blikkassen ute ved veien dukker det opp brev med tilbud om forbrukslån. Legg til annonsemateriellet i sosiale medier, på Google og hos de aller fleste mediehus, mitt eget inkludert, og man får et relativt kompakt trykk som gjør at mange fristes til «å pisse i buksa en kald vinterdag». En metafor som etter mitt syn passer godt til det å låne et stort beløp via et forbrukslån og bruke pengene på nettopp forbruk. Det er ingen liten oppgave Forbrukerombud Gry Nergård har for å holde oppsyn med denne bransjens markedsføring.
Det går knapt en dag uten at noen vil kaste penger etter meg. Jeg får jevnlig tilbud om alt fra 50 til 400000 kroner.